الرئيسيةالأقسامالعمل الحرالتصميمتطوير الذات والإنتاجيةشخصيات ملهمةالمال والأعمالخبرات وتجارب شخصيةاقتباساتكتابات حرةتعرف عليناإدعمنا ❤دليل الأدوات
#000000
العمل الحرالتصميمتطوير الذات والإنتاجيةشخصيات ملهمةالمال والأعمالخبرات وتجارب شخصيةاقتباساتكتابات حرة
#000001
إزاي فريلانسر جديد قدر يكسب بروجيكت بقيمة 900$
#000002
بدون الحاجة لأي مقدمات لأن الموضوع دسم وطويل كفاية ووقتك مهم بالنسبالى، المقال دا هيكون فيه تجربة حقيقية من البداية للنهاية عن إن إزاي فريلانسر جديد New Seller قدر يكسب بروجيكت بقيمة 900$ وبعدها بروجيكتس تانية بقيمة 1460$ ودي كانت مجرد البداية بالنسباله.
#000003
قبل ما تكمل قراءة اسمحلي أنوه إن المقال دا هو بمثابة التجربة العملية للمقال السابق إزاي العميل بيفكر أثناء اختيار الفريلانسر وتكملة ليه عن إيه اللي بيحصل بعد ما العميل بيختار الفريلانسر، فا لو واجهتك أي صعوبة في فهم أي جزء من اللي جاي أنصحك تراجع المقال الأول في وقت تاني أو الوقتي أيهما أنسب بالنسبالك.
#000004
نبدأ بتفاصيل التجربة1. مرحلة البحث2. مرحلة الـ Requests 3. مرحلة التصفياتمرحلة ما بعد الوصول للفريلانسر المناسب.الدروس المستفادة من المقال في حالة لو كنت تهت في التفاصيل:
#000005
نبدأ بتفاصيل التجربة
#000006
نوع البروجيكت: تطوير مواقع Web Development.
#000007
الموقع المستخدم: Fiverr.
#000008
عدد الفريلانسرز اللي تم التواصل معاهم: 22 فريلانسر.
#000009
التكلفة النهائية للبروجيكت: 900$.
#000010
فترة الوصول الفريلانسر المناسب: 9 أيام.
#000011
البداية فعلياً كانت إن أحد عملائي محتاج يطور نظام خاص بالأفيلييت (التسويق بالعمولة) لمتجره الإلكتروني، وكان طلب مني أساعده في إننا نلاقي الحد المناسب للبروجيكت دا خصوصاً إن الفكرة معقدة، بدون الدخول في أي تفاصيل تقنية مملة دي الفكرة بإختصار.
#000012
أول مرحلة في البحث كانت بطرح البريف الخاص بالبروجيكت علي عدد من الشركات في مصر، الحقيقة جزء كبير منهم مقدرش يوصلي إحساس إنه فهم تماماً إحنا محتاجين إيه وكان التركيز كله منصب علي التكلفة، والجزء الآخر كانت تكلفة مبالغ فيها بعض الشيء (أقل تكلفة كانت 40 الف علي أقل تقدير وبإمكانيات أقل من اللي محتاجينها).
#000013
وكمان حاولت جداً أوصل لأي حد سواء علي بروفايلي أو ترشيحات من حد أعرفه وكلمت ناس كتير داخل مصر بس للأسف بدون نتيجة!
#000014
والسبب هنا في عرضه علي أشخصا أو شركات داخل مصر في البداية، هو إنه أولاً يفضل اللي هيشتغل علي البروجيكت يكون فاهم عربي لأنه جزء كبير منه هيكون عربي، ثانياً إنها حاجة بتحتاج دعم فني ممتد وتطوير مستمر فا يفضل إنه يكون شركة أو شخص داخل مصر لسهولة التواصل.
#000015
ماذا بعد الفشل في الوصول للشخص المناسب محلياً؟
#000016
بعد الفشل في الوصول للشخص المناسب للبروجيكت بشكل محلي اتجهت لمكاني المفضل في توظيف الفريلانسرز، واللي لو كنت متابع مقالاتي من فترة هتعرف بالتأكيد إنه Fiverr .
#000017
في المرحلة الأولي بدأت أحاول أبحث علي شخص بينفذ النوع دا من البروجيكتس وعنده خبرة كافية في اللي محتاجينه، كانت أولويتي إني ألاقي حد مصري أو علي الأقل عربي عشان يتولى البروجيكت وبالفعل أرسلت البريف لعدد من الفريلانسرز المصريين الوحيدين اللي لقيتهم بيشتغلوا الحاجة دي وكانت النتيجة صادمة الحقيقة.
#000018
منهم اللي اعتذر عن عدم قدرته علي تنفيذ البروجيكت (احترمتهم)، ومنهم اللي قدم مواعيد للتواصل ومكنش موجود فيها ومنهم اللي رد عليا بعدها بأسبوع، ومنهم مردش عليا اصلاً!
#000019
2. مرحلة الـ Requests
#000020
بعد ما العميل مش بيقدر يوصل للفريلانسر المناسب علي حسب احتياجه واختياره الشخصي، غالباً بيلجأ لأنه يعمل Request (أو ما يعرف في بعض المنصات باسم Job).
#000021
وهو إنك تطرح البريف الخاص بالبروجيكت والفريلانسرز يشوفوه ويبدأوا يقدموا عروضهم عليه، الـ Request قدر يجذب اهتمام 11 فريلانسر، بس مين منهم اللي قدر يجذب انتباهي كان بالتحديد أتنين بس!
#000022
وللأسف هضطر أشرح النقطة دي مرة كمان هنا بمثال عملي لأنها مهمة فوق ما تتخيل، في معظم المقالات اللي اتكلمت فيها عن العميل، كنت دايماً بتكلم عن حاجتين مهمين، الاهتمام والثقة.
#000023
فا من فضلك اقرأ كويس جداً طلب العميل وأفهمه وأبدأ تواصل معاه بناء علي كلامه مش اللي أنت عايزه، ودا اللي حصل فعلياً كان 9 منهم رادين عليا بكلام كوبي وبيست أو بيتكلم عن خبرتهم ومهاراتهم (وقلت قبل كدا إن العميل مش مهتم بدا) واتنين بس اللي قدروا يجذبوا انتباهي لأنهم فعلاً قرأوا البريف وردوا عليا بناء عليه، توفيراً لوقتك مفيش داعي لعرض كل الأمثلة الغلط (لأنها موجودة في المقال السابق) وهكتفي بعرض الأتنين دول بس.
#000024
دول مثالين علي Proposals ناجحة وقدرت فعلاً تخليني مهتم أكتر بالتواصل مع أصحابها وتقدر تعرف الوصفة السحرية في الوصول لكدا من المقال دا، ودا بيقودنا للمرحلة النهائية.
#000025
3. مرحلة التصفيات
#000026
في الوقت دا كنت متأكد إن واحد من الأتنين دول هو اللي هيكون الأنسب للبروجيكت دا، ومن هنا بدأت التواصل معاهم بشكل متوازي لضيق الوقت وسهولة المقارنة والاختيار.
#000027
أول حد كانت Julia واللي المناقشة معاها كانت سلسة ودسمة، بعد طرحها لكتير من الأسئلة أستمرت لـ 3 أيام عشان تتأكد تماماً من قدرتها علي فهم وتنفيذ البروجيكت (نقطة مهمة جداً) جوليا أكدتلي علي قدرتها في تنفيذ البروجيكت دا، ولزيادة التأكيد كنت طلبت منها تعمل Prototype لمسار الفكرة ككل، وفعلاً دا اللي عملته وهتشوفه في الصورة دي.
#000028
بسسست، لو عايز تعرف أكتر عن إيه هو الـ Prototype؟ وكيفية عمله؟ وليه هو مهم؟ ممكن تشوف تفاصيل أكتر في البوست دا.
#000029
ودا كان أقرب حاجة ممكنة للي محتاجين ننفذه، أثناء التواصل مع جوليا، كان في جانب آخر بيتم التواصل مع الفريلانسر التاني واللي الحقيقة كان التواصل معاه مبهر! فاكر مقال إزاي تقّفل ديل مع أي عميل من أول مكالمة؟ لو مكنتش قرأته فا أنصحك تقرأه ولو كنت قرأته فا أول حاجة رد عليا بيها الفريلانسر دا كانت بالظبط زي ما شرحت في المقال، كل اللي عمله إنه أولاً أظهر الاهتمام ورده كان عبارة عن إنه حول البريف وفكرة البروجيكت لنقط قابلة للتنفيذ، بس كدا مش أكتر ولا اقل!
#000030
دا كان أول حاجة رد بيها عليا ومن اللحظة دي انا عرفت تماماً إنه هو اللي هيكسب البروجيكت، علي الرغم من إنه كان لسا جديد وعنده بس تقييمين و Julia كان عندها قرابة 152 تقييم!
#000031
حتي بعد ردي علي كلامه وتوضيح الفكرة بشكل أبسط كان رده كالآتي:
#000032
لاحظ إنه للمرة التانية بدأ رده بـ
#000033
ودا أكبر تعبير ممكن عن إظهار الاهتمام اللي اتكلمت عنه في المقال اللي فوق.
#000034
بالنسبة لـ Julia في المرحلة دي الوقت والتكلفة اللي عرضتهم في التنفيذ كانوا بعيدين إلي حد ما خصوصاً الوقت، فا كملت المناقشات مع الفريلانسر التاني وعلي الرغم إنه لسا New Seller ومشوفتش أي شغل بيدل علي إنه يقدر يعمل البروجيكت دا.
#000035
بس معاملته واهتمامه بالموضوع خلاني أثق فيه جداً، ودي حاجة نتعلم منها درس مهم هي إن العميل بياخد قرارا اختيار الفريلانسر بناء علي الثقة أكتر من أي حاجة تانية حتي لو كان شغلك هو الأفضل بس مش واثق فيك بنسبة كبيرة هيفضل يتعامل مع حد يثق فيه عن حد بيقدم أعلي جودة ممكنة، ودي من أسرار إزاي تبقي فريلانسر ناجح حتي لو مستواك متوسط.
#000036
مرحلة ما بعد الوصول للفريلانسر المناسب.
#000037
الكلام اللي فات كان كله في مرحلة ما قبل اختيار الفريلانسر وإزاي تم اختياره والتواصل معاه للتأكد إنه الشخص المناسب للبروجيكت، المرحلة دي هي بداية الشغل فعلاً.
#000038
1. أهمية طلب الـ Documentation
#000039
بعد ما تم شرح كل التفاصيل المتعلقة بالبروجيكت، هنا بيجي الوقت إننا نتأكد إن كل النقط متفق عليها وإزاي هيتم التنفيذ والوقت وكل التفاصيل المتعلقة بالبروجيكت.
#000040
ليه مهم تطلب من الفريلانسر Documentation (توثيق) الأول؟
#000041
دي مش حاجة شائعة في كل المجالات ولكن هي ضرورية في المجالات التقنية زي التطوير، وخصوصاً للبروجيكتس الكبيرة اللي فترة العمل عليها بتكون أكتر من شهر وعلي أكتر من مرحلة.
#000042
والأهم هي إنه بدل من إنك تدفع قيمة البروجيكت بالكامل وبعدها تكتشف إن كان في أخطاء في التنفيذ أو الأفكار، انت بتعمله في صورة نقط قابلة للتنفيذ الأول وبتعدل عليها بكل حرية وبعدها بتحدد بشكل أفضل التنفيذ هيكون إزاي وفي وقت قد إيه وإيه التكلفة، بالتأكيد دا أفضل كتير!
#000043
بناء علي الكلام دا انا كنت طلبت منه Documentation كاملة فيها كل التفاصيل، وهو طلب يوم كمان عشان يجهز كل حاجة، تقدر تشوف الصورة عشان تفهم أكتر
#000044
طبعاً ذوقياً التوثيق دا يكون عليه مبلغ بسيط زي 10$ كنوع من أنواع إبداء الجدية (ودي طريقة ممتازة تختبر بيها عملائك) وكمان لأنها حاجة تستحق دا، وبالتأكيد أفضل من إنك تدفع قيمة البروجيكت بالكامل وأنت مش عارف إيه اللي هيحصل أو مفيش حاجة واضحة تقدروا ترجعولها تقيسوا عليها مدي تقدم الشغل.
#000045
بعدها بيومين فعلاً بعتلي واحد من أفضل الـ Documentations اللي شوفتها في حياتي تقريباً! 3 صفحات 21 نقطة وقرابة 1400 كلمة شرح فيها كل حاجة خاصة بالبروجيكت ابتداءاً من Our Requirements وصولاً لـ ?How we will accomplish this work بطريقة يصعب تصديقها.
#000046
الحقيقة إنه عمل حاجة عبقرية جداً وهي إنه مش بس أكتفي بأنه يقف عن الطلبات اللي إحنا طلبناها واللي معقدة كفاية ولكن كمان فكر في حلول ومميزات أقوي وأفضل وضافها وشرح إمكانية تنفيذ كل حاجة وطريقة عملها بشكل أفضل من اللي إحنا نفسنا فكرنا فيه!
#000047
ودي حاجة نتعلم منها درس مهم جداً وهو إن طلبات العميل شيء وخبرتك وتفكيرك شيء تاني تماماً، دايماً ضيف للعميل القيمة اللي انت بتقدمها ومتكتفيش بكونك حد بياخد طلبات وينفذها.
#000048
2. مرحلة التفاوض!
#000049
بعد ما شوفت الـ Documentation انا بقيت واثق بنسبة 150% إن دا أنسب حد فعلاً للبروجيكت وكنت متحمس جداً نبدأ نشتغل عليه، بعد حبة مناقشات وصلنا لمرحلة السعر، وهنا حصلت حاجة غريبة وهي إنه طلب سعر مبالغ فيه حبتين وهو 3500$.
#000050
بالنسبالى كحد عارف تماماً مهارات تفاوض كنت عارف إن دا رقم إتقال لمجرد كسب نقطة اضافية في التفاوض مش أكتر، وبصراحة دا حمسني أكتر للموضوع لأني مش متعود أخسر في المرحلة دي بالتحديد ? بدون الدخول في أي تفاصيل كتير ومملة بعدها بأسبوع واحد تم الانتهاء علي 900$ (وكنت أقدر أوصل 800$ بس استحرمت).
#000051
مع العلم إن تكلفة البروجيكت المفروض تكون 1200$ ولو هو كان قال السعر دا من البداية كان بقي Done deal ولكن هو حول الموضوع لتحدي وانا بحب التحديات الحقيقة ?
#000052
وهنا كمان نتعلم درس مهم وهو إن الأسلوب دا في التفاوض والتفاوض عموماً مش مجدي، حدد قيمة خدمتك وقولها ومتسحمش بأي تفاوض في السعر، صدقني لو كان قال 1200$ كنت هوافق بدون أي نقاش، فا مفيش داعي تفتح باب للمفاوضات من الأساس لو كنت فريلانسر وقول سعر خدمتك فعلاً وخليك ثابت عليه.
#000053
3. مرحلة الاتفاق والبدء في العمل.
#000054
بعد الوصول لسعر مناسب لينا إحنا الأتنين هنا بنبدأ في مرحلة جديدة وهي مرحلة البدء في التنفيذ، هل هتدفع 900$ مرة واحدة من قبل البدء في البروجيكت؟ بالتأكيد لأ!
#000055
هنا في نقطة مهمة لازم تاخد بالك منها وهي إنه في البروجيكتس الكبيرة اللي بتاخد وقت يفضل جداً إنه يتم تقسيمها علي مراحل أصغر بأجزاء من التكلفة، ودا موجود كميزة في موقع باسم Milestones ودي أفضل حاجة أنصحك تعملها خصوصاً لو بتتعامل مع كلاينت/فريلانسر لأول مرة أو هو جديد أو مش واثق فيه مثلاً.
#000056
وفعلاً تم تقسيم البروجيكت بناء علي الآتي:
#000057
في نقطة مهمة حصلت أثناء التفاوض لازم أذكرها
#000058
وهي إنه بناء علي طلب الفريلانسر اتكلمنا علي سكايب. نقطة مهمة جداً وهي إنك متعملش دا بأي شكل لأنه ممكن يعرض حسابك للقفل تماماً، أو لو هتعمله عشان مضطر ياريت تتأكد تماماً بإنه مفيش احتماليه وجود أي مشاكل بينكم لأنه في حالة تدخل الـ Customer support الخاص بالموقع ساعتها هيقروا الرسايل بينكم لتحديد المشكلة ولو لقوا أي رسالة منك بطلب التواصل خارج الموقع هيكون موقفك وحش جداً كفريلانسر وممكن حسابك يتقفل.
#000059
فا دي مخاطرة منصحكش باتخاذها، المهم إنه كمان أثناء التفاوض تم الاتفاق علي الدفع مباشرة عن طريق PayPal لأن 900$ بعد خصم عمولة الموقع و PayPal هيكون وصله مبلغ أقل بكتير، وطبعاً واقفت علي كدا لأن دا شغل ممتد علي كل حال والموقع هيكون عائق بالنسبالنا.
#000060
ولكن طبعاً دفع 300$ مباشرة علي PayPal تعتبر مخاطرة أكبر! لأن في الموقع انا كعميل هكون نوعاً ما مطمن لأن الفلوس بتكون في الموقع ولو حصل أي مشكلة بترجعلي لكن هنا مبقاش في الأوبشن دا، طيب إيه الحل؟
#000061
الحل كان بسيط جداً وهو إننا نبدأ أول تاسك علي الموقع بقيمة 100$ في البداية وبعدها كل الدفع هيكون عن طريق PayPal وفعلاً تم عمل أول أوردر بقيمة 100$ علي الموقع
#000062
وبعدها كان بيتم الدفع عن طريق PayPal حتي تم الانتهاء من البروجيكت بالكامل.
#000063
الجميل إنه نفذ البروجيكت بطريقة أكثر من رائعة وأفضل من شركات عرضت أكتر من 40 الف جنيه لمميزات أقل بكتير من الحالية ودا بيوضح القيمة اللي ضافها الفريلانسينج للعالم من حيث عدم الاكتفاء بس بالإمكانيات الموجودة محلياً ولكن تقدر تستعين بخبرات أكبر بكتير من أي مكان في العالم وكمان دا ممكن يكون بسعر أقل بمراحل.
#000064
النهاية السعيدة للمقال إن الفريلانسر دا أديته بروجيكت تاني قيمته 160$ وحالياً بيشتغل علي بروجيكت تالت قيمته 1400$ وإن شاء الله غيرهم أكتر مستقبلاً.
#000065
الدروس المستفادة من المقال في حالة لو كنت تهت في التفاصيل:
#000066
العملاء بتدور علي فريلانسرز ممكن أكتر ما الفريلانسرز بيدوروا علي العملاء فا تسهيل الوصول ليك ممكن يكون مفيد أكتر من محاولة الوصول لعملاء أكتر. اظهر الاهتمام تحصل علي الاهتمام، الموضوع بديهي وبسيط، قبل ما ترد علي عرض أي كلاينت إتأكد تماماً إنك فاهم طلبه كويس وأسأله أسئلة أكتر لأن دا هيظهر مدي اهتمامك وبالتالي هو هيهتم أكتر يسمعك، الكلام دا انا قولته بالتفصيل الممل في المقال دا فا أتمني تقرأه. العميل بيتعامل مع الفريلانسر اللي يقدر يثق فيه مش مع الفريلانسر اللي بيقدم أفضل خدمة، ودي حاجة مهمة هتساعدك تكسب عملاء أكتر حتي لو مستواك متوسط فا بلاش تشوف مستواك علي إنه نقطة ضعف، وأفتكر إن اللي أخد التاسك دي أخدها بناء علي الاهتمام والثقة انا مكنتش شوفت شغله أصلاً! التفاوض في أغلب الأحيان مش هيكون في مصلحتك، ياريت تحدد قيمة الخدمة اللي بتقدمها بدقة وتقف عندها تماماً. قبل البدء في أي بروجيكت كبير يفضل تعمل Documentation الأول فيه كل تفاصيل البروجيكت وكيفية تنفيذه والوقت والتكلفة وكل التفاصيل الممكنة. طلبات العميل شيء وخبرتك وتفكيرك شيء تاني تماماً، دايماً ضيف للعميل القيمة اللي انت بتقدمها ومتكتفيش بكونك حد بياخد طلبات وينفذها. إياك تعرض أي طلب للتواصل خارج الموقع اللي بتتعامل عليه لأن دا فيه خطورة كبيرة عليك، ولو هتعمله يبقي مش لمصلحتك إن العميل يشتكي لخدمة عملاء الموقع في أي وقت لأنك هتتعاقب علي طلب التواصل خارج الموقع لو شافوا المحادثات ما بينكم. في حالة لو كنت هتشتغل علي بروجيكت كبير يفضل تقسمه لمراحل أصغر علي عن الدفع يكون عند الانتهاء من كل مرحلة ما في البروجيكت، دا أفضل ليك وللعميل. عملية البحث عن أنسب فريلانسر أحياناً ممكن تكون مرهقة، ودا معناه إن غالباً الكلاينت لما بيلاقي فريلانسر يقدر يثق فيه مش هيحتاج يدور في كل مرة يحتاج حاجة مشابهة وهيكلمه هو بشكل مباشر، فا إنك تكسب ثقة العميل أول مرة دا غالباً هيحوله لـ Return Customer بعدها جداً ودا قد يكون أفضل من محاولة الوصول لعملاء جدد.
#000067
في النهاية كنت حابب أشكرك علي وقتك وأتمني تكون التجربة ملهمة ومفيدة ليك لو كنت فريلانسر خصوصاً لو كنت لسا بتبدأ، وبتمنالك كل النجاح والتوفيق
#000068
مشاركتك للمقال دا ممكن تكون سبب في إفادة فريلانسر أو شخص بيحاول يكون فريلانسر، وإنك تكون سبب في كدا دي حاجة جميلة.
#000069
لو كنت فريلانسر، ياتري أول بروجيكت اشتغلت عليه كانت قيمته كام؟ ولو مكنتش فريلانسر لإيه اللي معطلك عن إنك تبدأ؟
#000070
ما هو تقييمك لهذا المقال؟
#000071
هل أفادك المقال؟ شارك الفائدة ❤
#000072
15 تعليق. Leave new
#000073
Wareef مارس 21, 2019 10:51 مانا لسا فريلانسر مبتدا اول جوب كانت ليا 5 دولار تمنها رد Ali Rashidy يونيو 2, 2019 3:49 صجميل جداً يا وريف، في البداية ليس من المهم تكلفة الجوب ولكن المهم هو جمع تقييمات أكثر بهذه الطريقة تستطيع الوصول لتكلفة أكبر مستقبلاً إن شاء الله رد محمد المعمري مارس 5, 2020 6:19 مأول مرة أهتم بموضوع الفريلانسر والفريلانسرز بسبب أسلوب الشرح الشيق الممزوج بالتجارب... وقبل هذا كله الاخلاق والذوق الرفيع لديكم رد Ali Rashidy مارس 5, 2020 7:30 مسعيد إني قدرت أجذب إنتباهك يا محمد وسعيد أكتر برأيك الجميل وكلامك الراقي، بتمنالك كل التوفيق رد SAMA أبريل 15, 2020 2:06 صشكرآ لحضرتك على المقال انا عملت حساب على فري لانسر وبعد تسجيل كل البيانات المطلوبة والموافقة على كل الشروط وتم اتمام عملية التسجيل تاني يوم بفتح الحساب لاقيته اتقفل ممكن اعرف من حضرتك السبب لاني في حيره من هذا الامر وارسلت رسالة لخدمة عملاء الموقع ولم يردوا عليا بالسبب او باعادة فتح الحساب ممكن حضرتك تفيدني بماذا افعل رد Ali Rashidy أبريل 17, 2020 7:23 مالعفو يا سما دا واجبي، متأسف جدًا لتجربتك ولكن ممكن ترسلي سكرين شوت من رسالة القفل للحساب لأني مش قادر أعرف السبب من غيرها، شكرًا ليكي رد Ahmed Gaber يوليو 16, 2020 2:59 ممقال محفز كاالعادة ياعلي وفعلا رد الفريلانسر اللي انت اختارته كان بروفيشنال وشكله فاهم وصححتلي معتقد ان المفروض أهتم بتفاصيل المشروع واللي هقدر أقدمه + كلام خفيف كده عن خبرتي والاعمال السابقة بتاعتي انا بس عندي استفسار عن نقط بسيطة لو وقتك يسكح 1- باالنسبة للتفاصي المملة اللي انت ذكرتها في تفاوضك معاه انا مهتم اقري واعرف ازاي اتفاوض لاني باخد الموضوع شخصي وعلي اعصابي وغالبا الموضوع مابيتمش دي التفاوض عامة مش لازم مع كلاينت لو فيه كورس معين ترشحهولي اكون متشكر ليك2- باالنسبة لمواقع الفريلانسنج كلها عربي واجنبي اني اخد العميل بره الموقع ده غلط عليا كفريلانسر مش كدة لاني كنت فاكر ان عادي مفيهاش غلط كل اللي بيحصل بس ان الموقع مبيبقاش مسئول عن تعاملاتنا لكن ده حقيقي ممكن يؤدي لقفل حسابي ؟!3- انا مش فاهم يعني ايه Documentation بصراحة وهل ده موجود في التصميم ولا للبرمجة بس ؟شكراً ليك أسف للاطاله رد Ali Rashidy يوليو 16, 2020 9:25 مأشكرك جدًا يا أحمد على قراءتك المقال أولًا وعلى رأيك الجميل دا ثانيًا.إستفساراتك جميلة وفي محلها جدًا يا أحمد، خليني أجاوبك عليها بالترتيب..1. بالتأكيد يا أحمد انا في مقال كيف يمكنك تحقيق أول 100$ من العمل الحر كنت بالفعل أتكلمت عن مصدر مهم من مصادر تعلم التفاوض وهو كتاب Getting to Yes Negotiating Agreement Without Giving in للعبقري William Ury، أنصحك تقرأ المقال هتلاقي فيه جزء كامل بيركز على مهارة التفاوض.2. بالتأكيد نظريًا دا مش صحيح يا أحمد، ولكن الواقع بيفرض سيناريوهات بيكون من الصعب فيها شرح متطلباتك في طريقة التواصل النصية اللي بتوفرها المنصات دي، وبالتالي في كتير من الأحيان بيكون لازم جدًا إنك تعتمد على محادثة صوتية أو فيديو علشان تتأكد من إنك تقدم كل التفاصيل اللي محتاج تقدمها وكمان إن الطرف الآخر فهمها بشكل كويس لأن دا بيسهل التواصل بشكل كبير جدًا وكمان بتكون شبه نقطة إضافية للتأكد من الثقة في الطرف الآخر.منصات العمل الحر بشكل طبيعي مش بتراجع المحادثة وبتكتشف إنك عملت كدا إلا في حالة لو حصل شكوى سواء من ناحيتك أو من ناحية العميل، علشان كدا في كلامي قولت إنك لو عملت كدا يبقى لازم تتأكد إنه مش هيحصل شكوى سواء من ناحيتك او من ناحية العميل لأنها ممكن تضرك.3. الـ Documentation يا أحمد هو بمثابة توثيق للمشروع بالكامل أو الإتفاق على العمل، وبيشمل متطلبات العميل واللي مطلوب منك تقدمه، والوقت المحدد للعمل وكل مهمة على حدة، علشان لو حصل أي مشكلة في المشروع تقدروا ترجعوله وتقيموا بناء عليه، ودا طبعًا زي ما هو واضح من الوصف قريب جدًا للـ Contract أو العقد إلا إنه غير رسمي وبهدف توضيح كل تفاصيل المشروع قبل العمل عليه، يعني أشبه بإنك بتعمل من خلاله Prototype للمشروع قبل ما تبدأوا تاخدوا أي خطوة فيه وهو بيركز على المجالات التقنية أكتر، بالنسبة للتصميم دي حاجة تقدر تعملها بسهولة في الـ Proposal أو الـ Contract أو الـ Quote زي ما بتفضل تشتغل.أتمنى أكون جاوبت على تساؤلاتك يا أحمد ولو عندك أي تساؤلات تانية انا تحت أمرك في أي وقت إن شاء الله. رد عبدالرحمن عبدالمعطي أكتوبر 12, 2020 6:00 مياريت لو كنت عامل مقال عن كيفية استقبال الأرباح واخذها في الايد وكل البيانات والتسجيل فى مواقع الفريلانس واذاى نشتغل عليه والثغرات او التفاصيل الى لاوم نعرفها عشان ناخد بالنا ونتعلمها رد Ali Rashidy نوفمبر 6, 2020 5:51 مبعتذر على التأخير يا عبد الرحمن، دا حقيقي انا بالفعل كتبت مقال بشرح فيه بالتفصيل تجربتي في سحب 500$ من باي بال أنصحك بقراءته. رد وسام نوفمبر 6, 2020 3:53 صانا مرتبط بعمل بالنهار منتظم بدخل شهرى و عايز اشتغل بعد الشغل ، ازاى اقدر اضبط نفسي ان اعرف اشتغل و التزم بمواعيد التسليمانا بحب الجرافيك ديزاين و قدمت كتير من على ابورك بس اكتر من مرة معرفتش اخد شغل من عليه فانسحبت ، اعمل ايه عشان اتقبل؟ رد Ali Rashidy نوفمبر 6, 2020 5:54 مدا جميل يا وسام، انا فهمت في الأخير إن مشكلتك هي في القبول في أب وورك، نصيحتي ليك في الحالة دي هي إنك تضيف بيانات أكتر ومتخصصة أكتر لحسابك زي الشهادات اللي ممكن تكون حصلت عليها من مواقع التعلم أونلاين، وتكمل حسابك بالكامل بشكل دقيق وكذلك تكتب تخصص دقيق مش بس تصميم بشكل عام هيكون مفيد لو ذكرت تخصصك الدقيق في التصميم كمتخصص في الحالة دي دا ممكن يزود فرصة قبولك لأن الخدمة اللي هتقدمها مش موجودة بكثر، ولكن مقدرش أقدملك أي وعود لانه زي ما ذكرت القبول على أب وورك بيكون أصعب وأصعب كل يوم للأسف. رد مارك جمال أبريل 5, 2021 1:04 صانا فى بداية مسيرتى كفريلانسر العملاء بيطلبوا منى مبالغ انا كفريلانسر اقوم بايداعها مقابل الالتزام مع التعهد بارجاع هذه المبالغ السياسة دى بلاقيها فى كل عملاء يا ترى ايه السبب مع انى انا المفروض انى انا اللى بقوم بالعمل ايه تفسير حضرتك للكلام دة رد مصطفي حسين مايو 1, 2021 2:39 ممن فضلك لو كان عندي حساب قديم علي المواقع دي ومقدمتش بيه بس دلوقتي بقي عندي مهاره وعاوز اقدم اعمل واحد جديد ولا اشتغل علي القديم رد Hala Fouad يناير 14, 2023 3:43 صجميله جدا طريقتك في الشرح لانها اقرب طريقه للفهم انك بتشرح من غير تعقيد وبالامثله طريقتك بتخليني اخد قرار اني اتعلم اكتر منك لاني الكلام كلو فيه استفاه كبيره لا شخص حتي لو مش هيدخل المجال بحاول اختصر علي قد ما اقدر بس بجد برافو عليك استفدت كتير رد
#000074
انا لسا فريلانسر مبتدا اول جوب كانت ليا 5 دولار تمنها
#000075
Ali Rashidy يونيو 2, 2019 3:49 صجميل جداً يا وريف، في البداية ليس من المهم تكلفة الجوب ولكن المهم هو جمع تقييمات أكثر بهذه الطريقة تستطيع الوصول لتكلفة أكبر مستقبلاً إن شاء الله رد
#000076
جميل جداً يا وريف، في البداية ليس من المهم تكلفة الجوب ولكن المهم هو جمع تقييمات أكثر بهذه الطريقة تستطيع الوصول لتكلفة أكبر مستقبلاً إن شاء الله
#000077
أول مرة أهتم بموضوع الفريلانسر والفريلانسرز بسبب أسلوب الشرح الشيق الممزوج بالتجارب... وقبل هذا كله الاخلاق والذوق الرفيع لديكم
#000078
سعيد إني قدرت أجذب إنتباهك يا محمد وسعيد أكتر برأيك الجميل وكلامك الراقي، بتمنالك كل التوفيق
#000080
شكرآ لحضرتك على المقال انا عملت حساب على فري لانسر وبعد تسجيل كل البيانات المطلوبة والموافقة على كل الشروط وتم اتمام عملية التسجيل تاني يوم بفتح الحساب لاقيته اتقفل ممكن اعرف من حضرتك السبب لاني في حيره من هذا الامر وارسلت رسالة لخدمة عملاء الموقع ولم يردوا عليا بالسبب او باعادة فتح الحساب ممكن حضرتك تفيدني بماذا افعل
#000081
Ali Rashidy أبريل 17, 2020 7:23 مالعفو يا سما دا واجبي، متأسف جدًا لتجربتك ولكن ممكن ترسلي سكرين شوت من رسالة القفل للحساب لأني مش قادر أعرف السبب من غيرها، شكرًا ليكي رد
#000082
العفو يا سما دا واجبي، متأسف جدًا لتجربتك ولكن ممكن ترسلي سكرين شوت من رسالة القفل للحساب لأني مش قادر أعرف السبب من غيرها، شكرًا ليكي
#000083
مقال محفز كاالعادة ياعلي وفعلا رد الفريلانسر اللي انت اختارته كان بروفيشنال وشكله فاهم وصححتلي معتقد ان المفروض أهتم بتفاصيل المشروع واللي هقدر أقدمه + كلام خفيف كده عن خبرتي والاعمال السابقة بتاعتي انا بس عندي استفسار عن نقط بسيطة لو وقتك يسكح 1- باالنسبة للتفاصي المملة اللي انت ذكرتها في تفاوضك معاه انا مهتم اقري واعرف ازاي اتفاوض لاني باخد الموضوع شخصي وعلي اعصابي وغالبا الموضوع مابيتمش دي التفاوض عامة مش لازم مع كلاينت لو فيه كورس معين ترشحهولي اكون متشكر ليك
#000084
2- باالنسبة لمواقع الفريلانسنج كلها عربي واجنبي اني اخد العميل بره الموقع ده غلط عليا كفريلانسر مش كدة لاني كنت فاكر ان عادي مفيهاش غلط كل اللي بيحصل بس ان الموقع مبيبقاش مسئول عن تعاملاتنا لكن ده حقيقي ممكن يؤدي لقفل حسابي ؟!
#000085
3- انا مش فاهم يعني ايه Documentation بصراحة وهل ده موجود في التصميم ولا للبرمجة بس ؟
#000086
شكراً ليك أسف للاطاله
#000087
Ali Rashidy يوليو 16, 2020 9:25 مأشكرك جدًا يا أحمد على قراءتك المقال أولًا وعلى رأيك الجميل دا ثانيًا.إستفساراتك جميلة وفي محلها جدًا يا أحمد، خليني أجاوبك عليها بالترتيب..1. بالتأكيد يا أحمد انا في مقال كيف يمكنك تحقيق أول 100$ من العمل الحر كنت بالفعل أتكلمت عن مصدر مهم من مصادر تعلم التفاوض وهو كتاب Getting to Yes Negotiating Agreement Without Giving in للعبقري William Ury، أنصحك تقرأ المقال هتلاقي فيه جزء كامل بيركز على مهارة التفاوض.2. بالتأكيد نظريًا دا مش صحيح يا أحمد، ولكن الواقع بيفرض سيناريوهات بيكون من الصعب فيها شرح متطلباتك في طريقة التواصل النصية اللي بتوفرها المنصات دي، وبالتالي في كتير من الأحيان بيكون لازم جدًا إنك تعتمد على محادثة صوتية أو فيديو علشان تتأكد من إنك تقدم كل التفاصيل اللي محتاج تقدمها وكمان إن الطرف الآخر فهمها بشكل كويس لأن دا بيسهل التواصل بشكل كبير جدًا وكمان بتكون شبه نقطة إضافية للتأكد من الثقة في الطرف الآخر.منصات العمل الحر بشكل طبيعي مش بتراجع المحادثة وبتكتشف إنك عملت كدا إلا في حالة لو حصل شكوى سواء من ناحيتك أو من ناحية العميل، علشان كدا في كلامي قولت إنك لو عملت كدا يبقى لازم تتأكد إنه مش هيحصل شكوى سواء من ناحيتك او من ناحية العميل لأنها ممكن تضرك.3. الـ Documentation يا أحمد هو بمثابة توثيق للمشروع بالكامل أو الإتفاق على العمل، وبيشمل متطلبات العميل واللي مطلوب منك تقدمه، والوقت المحدد للعمل وكل مهمة على حدة، علشان لو حصل أي مشكلة في المشروع تقدروا ترجعوله وتقيموا بناء عليه، ودا طبعًا زي ما هو واضح من الوصف قريب جدًا للـ Contract أو العقد إلا إنه غير رسمي وبهدف توضيح كل تفاصيل المشروع قبل العمل عليه، يعني أشبه بإنك بتعمل من خلاله Prototype للمشروع قبل ما تبدأوا تاخدوا أي خطوة فيه وهو بيركز على المجالات التقنية أكتر، بالنسبة للتصميم دي حاجة تقدر تعملها بسهولة في الـ Proposal أو الـ Contract أو الـ Quote زي ما بتفضل تشتغل.أتمنى أكون جاوبت على تساؤلاتك يا أحمد ولو عندك أي تساؤلات تانية انا تحت أمرك في أي وقت إن شاء الله. رد
#000088
أشكرك جدًا يا أحمد على قراءتك المقال أولًا وعلى رأيك الجميل دا ثانيًا.
#000089
إستفساراتك جميلة وفي محلها جدًا يا أحمد، خليني أجاوبك عليها بالترتيب..
#000090
1. بالتأكيد يا أحمد انا في مقال كيف يمكنك تحقيق أول 100$ من العمل الحر كنت بالفعل أتكلمت عن مصدر مهم من مصادر تعلم التفاوض وهو كتاب Getting to Yes Negotiating Agreement Without Giving in للعبقري William Ury، أنصحك تقرأ المقال هتلاقي فيه جزء كامل بيركز على مهارة التفاوض.
#000091
2. بالتأكيد نظريًا دا مش صحيح يا أحمد، ولكن الواقع بيفرض سيناريوهات بيكون من الصعب فيها شرح متطلباتك في طريقة التواصل النصية اللي بتوفرها المنصات دي، وبالتالي في كتير من الأحيان بيكون لازم جدًا إنك تعتمد على محادثة صوتية أو فيديو علشان تتأكد من إنك تقدم كل التفاصيل اللي محتاج تقدمها وكمان إن الطرف الآخر فهمها بشكل كويس لأن دا بيسهل التواصل بشكل كبير جدًا وكمان بتكون شبه نقطة إضافية للتأكد من الثقة في الطرف الآخر.
#000092
منصات العمل الحر بشكل طبيعي مش بتراجع المحادثة وبتكتشف إنك عملت كدا إلا في حالة لو حصل شكوى سواء من ناحيتك أو من ناحية العميل، علشان كدا في كلامي قولت إنك لو عملت كدا يبقى لازم تتأكد إنه مش هيحصل شكوى سواء من ناحيتك او من ناحية العميل لأنها ممكن تضرك.
#000093
3. الـ Documentation يا أحمد هو بمثابة توثيق للمشروع بالكامل أو الإتفاق على العمل، وبيشمل متطلبات العميل واللي مطلوب منك تقدمه، والوقت المحدد للعمل وكل مهمة على حدة، علشان لو حصل أي مشكلة في المشروع تقدروا ترجعوله وتقيموا بناء عليه، ودا طبعًا زي ما هو واضح من الوصف قريب جدًا للـ Contract أو العقد إلا إنه غير رسمي وبهدف توضيح كل تفاصيل المشروع قبل العمل عليه، يعني أشبه بإنك بتعمل من خلاله Prototype للمشروع قبل ما تبدأوا تاخدوا أي خطوة فيه وهو بيركز على المجالات التقنية أكتر، بالنسبة للتصميم دي حاجة تقدر تعملها بسهولة في الـ Proposal أو الـ Contract أو الـ Quote زي ما بتفضل تشتغل.
#000094
أتمنى أكون جاوبت على تساؤلاتك يا أحمد ولو عندك أي تساؤلات تانية انا تحت أمرك في أي وقت إن شاء الله.
#000095
ياريت لو كنت عامل مقال عن كيفية استقبال الأرباح واخذها في الايد وكل البيانات والتسجيل فى مواقع الفريلانس واذاى نشتغل عليه والثغرات او التفاصيل الى لاوم نعرفها عشان ناخد بالنا ونتعلمها
#000096
Ali Rashidy نوفمبر 6, 2020 5:51 مبعتذر على التأخير يا عبد الرحمن، دا حقيقي انا بالفعل كتبت مقال بشرح فيه بالتفصيل تجربتي في سحب 500$ من باي بال أنصحك بقراءته. رد
#000097
بعتذر على التأخير يا عبد الرحمن، دا حقيقي انا بالفعل كتبت مقال بشرح فيه بالتفصيل تجربتي في سحب 500$ من باي بال أنصحك بقراءته.
#000098
انا مرتبط بعمل بالنهار منتظم بدخل شهرى و عايز اشتغل بعد الشغل ، ازاى اقدر اضبط نفسي ان اعرف اشتغل و التزم بمواعيد التسليمانا بحب الجرافيك ديزاين و قدمت كتير من على ابورك بس اكتر من مرة معرفتش اخد شغل من عليه فانسحبت ، اعمل ايه عشان اتقبل؟
#000099
Ali Rashidy نوفمبر 6, 2020 5:54 مدا جميل يا وسام، انا فهمت في الأخير إن مشكلتك هي في القبول في أب وورك، نصيحتي ليك في الحالة دي هي إنك تضيف بيانات أكتر ومتخصصة أكتر لحسابك زي الشهادات اللي ممكن تكون حصلت عليها من مواقع التعلم أونلاين، وتكمل حسابك بالكامل بشكل دقيق وكذلك تكتب تخصص دقيق مش بس تصميم بشكل عام هيكون مفيد لو ذكرت تخصصك الدقيق في التصميم كمتخصص في الحالة دي دا ممكن يزود فرصة قبولك لأن الخدمة اللي هتقدمها مش موجودة بكثر، ولكن مقدرش أقدملك أي وعود لانه زي ما ذكرت القبول على أب وورك بيكون أصعب وأصعب كل يوم للأسف. رد
#000100
انا فى بداية مسيرتى كفريلانسر العملاء بيطلبوا منى مبالغ انا كفريلانسر اقوم بايداعها مقابل الالتزام مع التعهد بارجاع هذه المبالغ السياسة دى بلاقيها فى كل عملاء يا ترى ايه السبب مع انى انا المفروض انى انا اللى بقوم بالعمل ايه تفسير حضرتك للكلام دة
#000101
من فضلك لو كان عندي حساب قديم علي المواقع دي ومقدمتش بيه بس دلوقتي بقي عندي مهاره وعاوز اقدم اعمل واحد جديد ولا اشتغل علي القديم
#000102
جميله جدا طريقتك في الشرح لانها اقرب طريقه للفهم انك بتشرح من غير تعقيد وبالامثله طريقتك بتخليني اخد قرار اني اتعلم اكتر منك لاني الكلام كلو فيه استفاه كبيره لا شخص حتي لو مش هيدخل المجال بحاول اختصر علي قد ما اقدر بس بجد برافو عليك استفدت كتير
#000103
اترك تعليقاً إلغاء الرد
#000104
لن يتم نشر عنوان بريدك الإلكتروني. الحقول الإلزامية مشار إليها بـ *
#000105
Sign up to our newsletter
#000106
Notify me of followup comments via e-mail. You can also subscribe without commenting.
#000107
3 صفات يجب عليك اكتسابها لكي تصبح فريلانسر ناجح
#000108
أفضل 10 أدوات للفريلانسرز يجب عليك استخدامها
#000109
أفضل 5 كورسات عن العمل الحر يجب عليك مشاهدتها
#000110
7 نصائح للفريلانسرز عن كيفية تخطي أزمة كورونا
#000111
كيف يمكنك تحقيق أول 100$ من العمل الحر
#000112
10 مصادر تتعلم منها إدارة الأعمال لتضاعف أرباحك
#000113
ما الذي تحتاجه لكي تصبح فريلانسر محترف
#000114
إزاي العميل بيفكر اثناء اختيار الفريلانسر
#000115
أصعب أنواع العملاء وكيفية التعامل معها
#000116
تعلم كيف تتمكن من تحقيق التوازن بين العمل والتعلم
#000117
كيف تصبح أكثر إنتاجاً بأن تعمل أقل على طريقة هنري فورد
#000118
تعرف على أفضل 5 مواقع لتحميل الخطوط في 2020
#000119
كيف تتحول من شخص يتبع حماسه إلى شخص يحقق أهدافه
#000120
دخول / بيانات حسابك
#000121
إن النجاح ليس نهائياً؛ والفشل ليس مميتاً: فالشجاعة على الاستمرار هي الأمر الذي يهم.
#000122
اشترك في القائمة البريدية
#000123
وكن أول من يطلع على آخر المقالات والتحديثات!
#000124
ادعمنا وساهم في إنشاء أكبر مجتمع عربي للفريلانسرز
#000125
نسبة تحقيق الأهداف27%
#000126
وكن على إطلاع بآخر التحديثات
#000127
ادعمناتعرف عليناتواصل معناسياسة الخصوصية
#000128